## Zakon o Hrvatskoj gorskoj službi spašavanja

### NN 79/2006 (17.7.2006.), Zakon o Hrvatskoj gorskoj službi spašavanja

# HRVATSKI SABOR

1915

Na temelju članka 88. Ustava Republike Hrvatske,
donosim

## ODLUKU

### O PROGLAŠENJU ZAKONA O HRVATSKOJ GORSKOJ SLUŽBI SPAŠAVANJA

Proglašavam Zakon o Hrvatskoj gorskoj službi
spašavanja, kojega je Hrvatski sabor donio na sjednici 30. lipnja 2006. godine.

Klasa: 011-01/06-01/29

Urbroj: 71-05-03/1-06-2

Zagreb, 5. srpnja 2006.

Predsjednik

Republike Hrvatske

**Stjepan Mesić, v. r.**

## ZAKON

### O HRVATSKOJ GORSKOJ SLUŽBI SPAŠAVANJA

I. OPĆE ODREDBE

Članak 1.

Ovim se Zakonom uređuje ustroj, djelatnost i
financiranje Hrvatske gorske službe spašavanja, prava pripadnika Hrvatske
gorske službe spašavanja u vrijeme intervencije, suradnja s međunarodnim
organizacijama, tijelima državne uprave i drugim fizičkim i pravnim osobama,
obveze organizatora i sudionika športskih, turističkih i drugih aktivnosti te
nadzor nad provedbom ovoga Zakona.

Članak 2.

Hrvatska gorska služba spašavanja je nacionalna,
stručna, humanitarna, neprofitna udruga koja obavlja djelatnost od interesa za
Republiku Hrvatsku, a u koju se udružuju stanice Hrvatske gorske službe
spašavanja s područja Republike Hrvatske.

Članak 3.

U ovom su Zakonu u uporabi pojmovi sa sljedećim
značenjem:

– »*alpinist*« je osoba koja je nakon školovanja i
propisanih uvjeta i ispita stekla stručno zvanje u Hrvatskom planinarskom
savezu,

– »*dežurstvo u gorskom spašavanju*« je neposredna
nazočnost u planinskom i drugim nepristupačnim područjima kod rizičnih
događanja (masovni skupovi, pohodi, natjecanja, športske aktivnosti: penjanje,
skijanje, rafting, paragliding, lov te druge
aktivnosti poput razminiranja i dr.) radi
preventivnog i trenutačnog djelovanja,

– »*gorska služba spašavanja*« je služba osposobljena
za spašavanje u planinskom području i na drugim neurbanim i teško pristupačnim
područjima i pri nepovoljnim vremenskim uvjetima i drugim izvanrednim
okolnostima,

– »*gorsko spašavanje*« je niz radnji i postupaka
za spašavanje ljudskog života, zdravlja i imovine u složenom pristupu
unesrećenom i pružanje prve medicinske pomoći u planini i na drugim neurbanim i
teško pristupačnim područjima,

– »*IKAR-CISA*« je međunarodna udruga gorskih
službi spašavanja,

– »*intervencijska sposobnost*« je spremnost osoba
i opreme za djelovanje u slučaju nesreće u planinskim i drugim nepristupačnim
područjima,

– »*litice*« su strme i okomite planinske padine
po kojima je moguće kretanje (penjanje) samo uz uporabu
planinarsko-alpinističkog znanja i posebne opreme,

– »*nepristupačna područja*« su područja u kojima
kretanje i transport nisu mogući uobičajenim javnim sredstvima bez posebnih
znanja i vještina za spašavanje,

– »*nesreća*« je događaj u planinskim i drugim
nepristupačnim područjima koji ugrožava zdravlje i život ljudi, odnosno
uzrokuje štetu,

– »*neuređena skijališta*« su snijegom pokriveni
planinski tereni na kojima se odvijaju razni oblici skijanja (turno, lang-lauf
te tzv. planinarsko skijanje) koji se ne uređuju
strojevima, niti postoji vertikalni transport (žičara),

– »*obuka za gorskog spašavatelja*« je
osposobljavanje pripadnika gorske službe spašavanja u okviru gorske službe,
koje traje nekoliko godina, kroz tečajeve (zimskog, ljetnog i speleološkog
spašavanja), vježbe i seminare,

– »*osposobljavanje i uvježbavanje spašavanja u
planini*« je obuka za stjecanje naslova gorskog spašavatelja, upoznavanje novih
tehnika i opreme, održavanje stalne tjelesne pripremljenosti te održavanje
alpinističkih, speleoloških, skijaških i drugih vještina i znanja te poznavanja
prve pomoći,

– »*penjališta*« su
strma stjenovita područja uređena fiksnim klinovima i sidrištima u kojima se
obavlja športsko penjanje,

– »*ponor*« je strmina velikog nagiba po kojoj je
nemoguće kretanje bez posebne opreme i alpinističkih znanja i vještina,

– »*pripravnost za spašavanje u planini*« je
stalna spremnost pripadnika Hrvatske gorske službe spašavanja (24 sata dnevno
svakog dana u godini, bez obzira na vremenske uvjete) za spašavanje u
planinskim i drugim nepristupačnim područjima,

– »*specifične aktivnosti*« su aktivnosti u
planinskim i drugim nepristupačnim područjima koja nisu dostupna nadležnim
hitnim službama i u kojima se ugroženoj osobi može pristupiti uz primjenu
sposobnosti, tehnike i opreme pripadnika Hrvatske gorske službe spašavanja,

– »*speleološki objekti*« su špilje, jame, ponori
i ostale prirodne šupljine u zemlji,

– »*stanica Hrvatske gorske službe spašavanja*« je
temeljna teritorijalna jedinica gorskog spašavanja kadrovski ekipirana i
opremljena za samostalno djelovanje,

– »*uređena skijališta*« su planinski tereni koji
se uređuju strojevima, imaju organiziran vertikalni transport (žičara) te u
vrijeme sezone i uredovnog vremena imaju stalnu dežurnu ekipu gorskih
spašavatelja,

– »*veća nesreća*« je događaj izazvan iznenadnim
djelovanjem prirodnih sila, tehničko-tehnoloških ili drugih faktora koji
ugrožava zdravlje ili život ljudi, odnosno uzrokuje štetu na materijalnim i
drugim dobrima, a svojim razvojem može poprimiti karakteristike katastrofe.

II. USTROJ I DJELATNOST

Članak 4.

(1) Hrvatska gorska služba spašavanja organizira
se na razini Republike Hrvatske.

(2) Na područjima jedinica lokalne i područne
(regionalne) samouprave osnivaju se stanice Hrvatske gorske službe spašavanja
(u daljnjem tekstu: stanice) na temelju zajednički utvrđenog interesa između
jedinica lokalne i područne (regionalne) samouprave i Hrvatske gorske službe
spašavanja.

(3) Ciljevi, članstvo, tijela udruge i njihov
sastav, ovlasti i način odlučivanja, područje na kojem djeluje Hrvatska gorska
služba spašavanja, osnivanje stanica kao ustrojstvenih oblika sa svojstvom
pravne osobe i druga pitanja od značaja za udrugu uređuju se statutom Hrvatske
gorske službe spašavanja.

Članak 5.

(1) Hrvatska gorska služba spašavanja
organizira, unapređuje i obavlja djelatnost spašavanja i zaštite ljudskih
života u planinama i na nepristupačnim područjima i u drugim izvanrednim
okolnostima.

(2) Temeljne zadaće Hrvatske gorske službe
spašavanja u obavljanju djelatnosti iz stavka 1. ovoga članka jesu:

– sprječavanje nesreća i spašavanje u planini,
na drugim nepristupačnim područjima i u izvanrednim okolnostima uz primjenu
posebnih stručnih znanja i uporabu tehničke opreme za spašavanje u planinama u
svrhu očuvanja ljudskog života, zdravlja i imovine,

– organiziranje i pripremanje aktivnosti i mjera
kojima je svrha održavanje pripravnosti za spašavanje te trajno organiziranje,
osposobljavanje i uvježbavanje za održavanje i unapređivanje spremnosti i
sposobnosti za otklanjanje posljedica nesreća u planinama i drugim
nepristupačnim područjima,

– otklanjanje neposredne opasnosti u planinama i
drugim nepristupačnim područjima,

– provođenje preventivnih mjera za unapređivanje
sigurnosti i zaštite i spašavanja u planinama i drugim nepristupačnim
područjima kod specifičnih aktivnosti na tim prostorima,

– provođenje dežurstava u cilju sprječavanja
nesreća,

– potraga za izgubljenim osobama u planinama i
drugim nepristupačnim područjima,

– spašavanje iz speleoloških objekata, litica i
kanjona,

– spašavanje na uređenim i neuređenim skijalištima,
penjalištima i drugim objektima i prostorima u
prirodi, za vrijeme specifičnih sportskih, turističkih, rekreativnih,
kulturoloških i drugih aktivnosti u prirodi i planinskom području, te
speleološkom objektu,

– potraga i spašavanje iz lavina i provođenje
preventivnih mjera u svezi s opasnostima od snježnih lavina u planinskim
područjima,

– sudjelovanje u sustavu traganja i spašavanja
za nestalim zrakoplovima i drugim prometnim sredstvima u planinama, strmim
dijelovima obale i drugim nepristupačnim područjima,

– organiziranje transporta ozlijeđenih i
oboljelih osoba i pripadnika Hrvatske gorske službe spašavanja s planina i
drugih nepristupačnih područja te podnošenje zahtjeva nadležnim službama za
helikopterski transport posredstvom Centra 112, osim u slučaju kada organizator
aktivnosti osigura helikopter i osigurava nazočnost pripadnika Hrvatske gorske
službe spašavanja,

– davanje sigurnosnih preporuka osobama i
organizatorima turističkih i sportskih i drugih aktivnosti u prirodi i
planinskom području radi sprječavanja aktivnosti koje ugrožavaju sigurnost,
život i zdravlje sudionika,

– provođenje kontinuiranog informiranja i
educiranja fizičkih i pravnih osoba o opasnostima i mjerama sigurnosti u
planinama i na drugim nepristupačnim područjima,

– spašavanje na visinama i visokim objektima u
slučaju potresa, vremenskih nepogoda i drugih nesreća na nepristupačnim
prostorima,

– spašavanje u nesrećama u slučaju loših
vremenskih uvjeta uz primjenu posebnih stručnih znanja i tehničke opreme za
spašavanje u planinama,

– izdavanje preventivnih i edukacijskih
materijala u svezi sigurnosti osoba i imovine.

(3) Hrvatska gorska služba spašavanja akcije
traganja i spašavanja izvršava na poziv Centra 112.

(4) Hrvatska gorska služba spašavanja dužna je
Centar 112 izvijestiti o akcijama koje je poduzela na zahtjev drugih tijela ili
fizičkih osoba.

Članak 6.

(1) Hrvatska gorska služba spašavanja u
obavljanju svoje djelatnosti ima sljedeće javne ovlasti:

– provoditi obuku (održavanjem vježbi, seminara,
tečajeva) za specijalnosti gorskog spašavanja prema programima koje na
prijedlog Hrvatske gorske službe spašavanja donosi čelnik središnjeg tijela
državne uprave nadležnog za zaštitu i spašavanje,

– provoditi obuku za organizatore turističkih
aktivnosti na nepristupačnim područjima u cilju poboljšanja sigurnosti
sudionika prema programu koji na prijedlog Hrvatske gorske službe spašavanja
donosi ministar mora, turizma, prometa i razvitka uz suglasnost čelnika
središnjeg tijela državne uprave nadležnog za zaštitu i spašavanje,

– voditi evidenciju i izdavati potvrde o
završenoj obuci iz podstavka 1. i 2. ovoga stavka,

– zabraniti pristup neovlaštenim osobama u
blizini mjesta intervencije, pozvati policiju glede osiguranja mjesta događaja
te poduzimati druge potrebne mjere radi sprječavanja nastanka štetnih
posljedica,

– iznimno može uključiti punoljetnu osobu da
dragovoljno obavlja pojedine pomoćne poslove i manje složene poslove tijekom
akcije spašavanja, ako je to prijeko potrebno radi uspješnosti spašavanja.

(2) Čelnik središnjeg tijela državne uprave
nadležnog za zaštitu i spašavanje propisuje obrazac potvrde o završenoj obuci i
način vođenja evidencije o izdanim potvrdama iz stavka 1. postavka 1. i 2.
ovoga članka.

Članak 7.

(1) Vozila Hrvatske gorske službe spašavanja za
vrijeme sudjelovanja u intervencijama spašavanja imaju prednost prolaska u
odnosu na druga vozila koja sudjeluju u prometu na cesti i mogu posebnim
uređajima davati svjetlosne i zvučne znakove, sukladno posebnim propisima.

(2) Pripadnici Hrvatske gorske službe spašavanja
za vrijeme sudjelovanja u intervencijama spašavanja imaju pravo prvenstva kada
koriste sredstva javnog prijevoza radi prijevoza pasa za potrage, osoba i
opreme na mjesto događaja i pravo ulaska i boravka u zaštićenim područjima
prirode bez ograničenja.

III. PRAVA PRIPADNIKA
HRVATSKE GORSKE SLUŽBE SPAŠAVANJA ZA VRIJEME INTERVENCIJE

Članak 8.

(1) Pripadnici Hrvatske gorske službe spašavanja
koji su u radnom odnosu a sudjeluju u intervenciji za vrijeme radnog vremena,
imaju pravo izostati s radnog mjesta radi sudjelovanja u intervenciji te imaju
pravo na naknadu u visini plaće koju pripadnik ostvaruje u radnom odnosu.

(2) Pripadnici Hrvatske gorske službe spašavanja
koji su u radnom odnosu a sudjeluju u intervenciji poslije radnog vremena i
tijekom noći dulje od 4 sata, imaju pravo na neradne sate u dvostrukom trajanju
od vremena provedenog na intervenciji i pravo na naknadu u visini plaće koju
pripadnik ostvaruje u radnom odnosu za vrijeme sudjelovanja u intervenciji.

(3) Pripadnici Hrvatske gorske službe spašavanja
koji nisu u radnom odnosu a sudjeluju u intervenciji imaju pravo na naknadu u
visini prosječne neto isplaćene plaće u Republici Hrvatskoj razmjerno broju
dana sudjelovanja u intervenciji.

(4) Naknade iz stavka 1., 2. i 3. ovoga članka
isplaćuju se na teret sredstava Hrvatske gorske službe spašavanja.

Članak 9.

(1) Pripadnici Hrvatske gorske službe spašavanja
koji sudjeluju u intervencijama spašavanja života ili otklanjanja, odnosno
sprječavanja opasnosti koje neposredno ugrožavaju život ili imovinu kao i za
vrijeme obuke koju organizira Hrvatska gorska služba spašavanja ostvaruju pravo
iz:

– osnovnoga zdravstvenog osiguranja zbog ozljede
na radu i profesionalne bolesti, ako nisu zdravstveno osigurani po drugoj osnovi,

– ugovora o osiguranju pripadnika Hrvatske
gorske službe spašavanja od posljedica nesretnog slučaja.

(2) Vlada Republike Hrvatske na prijedlog
središnjeg tijela državne uprave nadležnog za zaštitu i spašavanje utvrđuje za
pripadnika najnižu visinu osiguranih svota ugovorenog osiguranja iz stavka 1.
podstavka 2. ovoga članka, u slučaju smrti, trajnog gubitka radne sposobnosti i
prolazne nesposobnosti za rad, kao i naknade gubitka zarade i troškova
liječenja.

IV. SURADNJA S
MEĐUNARODNIM ORGANIZACIJAMA, TIJELIMA DRŽAVNE UPRAVE I DRUGIM FIZIČKIM I
PRAVNIM OSOBAMA

Članak 10.

Hrvatska gorska služba spašavanja surađuje s
međunarodnim organizacijama koje se bave spašavanjem u planinama i na
nepristupačnim područjima i predstavlja Republiku Hrvatsku u IKAR-CISA i drugim
međunarodnim udrugama gorskog spašavanja.

Članak 11.

(1) Hrvatska gorska služba spašavanja surađuje s
tijelima državne uprave i tijelima jedinica lokalne i područne (regionalne)
samouprave, ustanovama, Oružanim snagama Republike Hrvatske, ustanovama
zdravstva i socijalne skrbi i drugim pravnim i fizičkim osobama u području
kulture, fizičke kulture i športa, turizma, zaštite prirode i okoliša te
prometa.

(2) Hrvatska gorska služba spašavanja surađuje s
javnim ustanovama i nadležnim tijelima za zaštitu prirode u području zaštite i
očuvanja planinske prirode i zaštite okoliša.

V. OBVEZE ORGANIZATORA I
SUDIONIKA ŠPORTSKIH, TURISTIČKIH I DRUGIH AKTIVNOSTI

Članak 12.

(1) Organizatori športskih, turističkih
aktivnosti u planinskim i drugim nepristupačnim područjima dužni su Hrvatskoj
gorskoj službi spašavanja najaviti mjesto održavanja aktivnosti najmanje osam
dana prije početka, savjetovati se u svezi sa sigurnosnim mjerama te sukladno
zajedničkoj procjeni opasnosti osigurati nazočnost pripadnika Hrvatske gorske
službe spašavanja.

(2) Davatelji usluga smještaja dužni su na
zahtjev Hrvatske gorske službe spašavanja na vidljivim mjestima u svojim
objektima dopustiti postavljanje upozorenja i drugih informacija u svezi
sigurnosti osoba tijekom njihovih aktivnosti u planinskim i drugim
nepristupačnim područjima.

Članak 13.

Sudionici športskih, turističkih i drugih
aktivnosti u planinskim i drugim nepristupačnim područjima dužni su pridržavati
se sigurnosnih upozorenja i uputa Hrvatske gorske službe spašavanja, kao i
pravila ponašanja u športsko-turističkim objektima i prostorima, na skijaškim
stazama, planinskim i drugim nepristupačnim područjima tako da ne ugrožavaju
vlastiti život te život, zdravlje i materijalna sredstva drugih osoba.

Članak 14.

Organizatori i sudionici športskih, turističkih
i drugih aktivnosti u planinskim i drugim nepristupačnim područjima Hrvatskoj
gorskoj službi spašavanja plaćaju troškove spasilačkih aktivnosti, osim
troškova koji se plaćaju iz obveznoga zdravstvenog osiguranja, ako je do akcije
spašavanja došlo zbog nesreće prouzročene namjerno ili krajnjom nepažnjom.

Članak 15.

Koncesionar ili vlasnik žičare ili drugog
objekta i sredstva za prijevoz osoba dužan je, bez naknade i uz pravo
prednosti, omogućiti prijevoz pripadnika Hrvatske gorske službe spašavanja i
osoba koje se spašavaju.

VI. FINANCIRANJE

Članak 16.

(1) Za obavljanje svoje djelatnosti Hrvatska
gorska služba spašavanja stječe sredstva:

– iz državnog proračuna,

– iz proračuna jedinica lokalne i područne
(regionalne) samouprave u kojima djeluju stanice Hrvatske gorske službe
spašavanja,

– iz donacija,

– od izvršenja ugovorenih usluga,

– od darova i naslijeđa,

– od izvršenja projekata unapređenja sigurnosti
u planinskim i drugim nepristupačnim područjima gdje se odvijaju turističke
aktivnosti i za potrebe turističke zajednice.

(2) Hrvatska gorska služba spašavanja može
stjecati i druga sredstva u skladu sa zakonom, drugim propisima i statutom te
ih koristiti isključivo za obavljanje svoje djelatnosti.

Članak 17.

(1) Iz državnog proračuna osiguravaju se
sredstva za izvršavanje zadaća Hrvatske gorske službe spašavanja za:

– opremanje i obuku pripadnika Hrvatske gorske
službe spašavanja,

– međunarodnu suradnju,

– informativno-nakladničku djelatnost,

– razvoj infrastrukture Hrvatske gorske službe
spašavanja,

– provedbu programa Vlade Republike Hrvatske,
planova, mjera i aktivnosti iz djelatnosti zaštite i spašavanja.

(2) Sredstva iz stavka 1. ovoga članka
osiguravaju se u državnom proračunu u financijskom planu središnjeg tijela
državne uprave nadležnog za zaštitu i spašavanje.

(3) Hrvatska gorska služba spašavanja dužna je
tijelu iz stavka 2. ovoga članka dostaviti godišnji program rada i podnijeti
izvješće o utrošku sredstava.

Članak 18.

(1) Sredstva za financiranje redovite
djelatnosti stanica Hrvatske gorske službe spašavanja osiguravaju se u
proračunu jedinice lokalne i područne (regionalne) samouprave iz članka 4.
stavka 2. ovoga Zakona i uplaćuju na žiro-račun stanice Hrvatske gorske službe
spašavanja.

(2) Stanica Hrvatske gorske službe spašavanja iz
stavka 1. ovoga članka dužna je dostaviti jedinici lokalne i područne
(regionalne) samouprave godišnji program rada i podnijeti izvješće o utrošku
sredstava.

Članak 19.

Sredstva od izvršenja ugovorenih usluga, od
darova i naslijeđa te od izvršenja projekata unapređenja sigurnosti na
planinskim i drugim nepristupačnim područjima gdje se odvijaju turističke
aktivnosti i za potrebe turističke zajednice, uplaćuju se na žiro-račun
Hrvatske gorske službe spašavanja.

VII. NADZOR

Članak 20.

(1) Nadzor nad zakonitošću rada Hrvatske gorske
službe spašavanja i njezinih stanica obavlja središnje tijelo državne uprave u
skladu sa Zakonom o udrugama.

(2) Nadzor nad obavljanjem temeljnih zadaća iz
članka 5. i javnih ovlasti iz članka 6. stavka 1. podstavka 1. ovoga Zakona
provodi središnje tijelo državne uprave nadležno za zaštitu i spašavanje.

(3) Upravni nadzor nad obavljanjem javnih
ovlasti iz članka 6. stavka 1. podstavka 2. ovoga Zakona provodi Ministarstvo
mora, turizma, prometa i razvitka, a inspekcijski nadzor Državni inspek­torat.

VIII. KAZNENE ODREDBE

Članak 21.

Novčanom kaznom u iznosu od 5.000,00 do
10.000,00 kuna kaznit će se za prekršaj organizator športskih, turističkih i
drugih aktivnosti u prirodi i planinskom području i davatelj usluga smještaja
ako postupaju protivno odredbi članka 12. ovoga Zakona.

Članak 22.

Novčanom kaznom u iznosu od 5.000,00 do
10.000,00 kuna kaznit će se za prekršaj osoba iz članka 13. ovoga Zakona koja
ugrožava vlastiti život i život, zdravlje i materijalna sredstva drugih osoba
te se ne pridržava sigurnosnih upozorenja i uputa Hrvatske gorske službe
spašavanja, kao i pravila ponašanja u športsko-turističkim objektima i
prostorima, na skijaškim stazama i drugim planinskim i nepristupačnim
područjima.

Članak 23.

Novčanom kaznom u iznosu od 5.000,00 do
10.000,00 kuna kaznit će se za prekršaj koncesionar ili vlasnik žičare ili
drugog objekta i sredstva za prijevoz osoba ako postupi protivno odredbi članka
15. ovoga Zakona.

IX. PRIJELAZNE I ZAVRŠNE
ODREDBE

Članak 24.

Programe iz članka 6. stavka 1. podstavka 1. i
2., propise iz stavka 2. i 3. ovoga Zakona donijet će čelnik nadležnog
središnjeg tijela državne uprave u roku od šest mjeseci od dana stupanja na
snagu ovoga Zakona.

Članak 25.

Jedinica lokalne i područne (regionalne)
samouprave iz članka 4. stavka 2. ovoga Zakona dužna je s Hrvatskom gorskom
službom spašavanja u roku od šest mjeseci od dana stupanja na snagu ovoga
Zakona sklopiti sporazum kojim će utvrditi postojanje zajedničkog interesa za
djelovanje stanice i urediti način i uvjete za njezino financiranje.

Članak 26.

Na sve odnose koji nisu uređeni ovim Zakonom
primjenjuju se odredbe Zakona o udrugama.

Članak 27.

Hrvatska gorska služba spašavanja dužna je
uskladiti Statut Hrvatske gorske službe spašavanja s odredbama ovoga Zakona u
roku od šest mjeseci od dana stupanja na snagu ovoga Zakona.

Članak 28.

Ovaj Zakon stupa na snagu osmoga dana od dana
objave u »Narodnim novinama«.

Klasa: 351-01/06-01/04

Zagreb, 30. lipnja 2006.

HRVATSKI SABOR

Predsjednik

Hrvatskoga sabora

**Vladimir Šeks, v. r.**

Zakon, NN 79/2006-1915